Ana kimdi, ana pakizə, müqəddəs xilqət
Ana kimdi, ana pakizə, müqəddəs xilqət,
Onun Allah ayağı altına sərmiş cənnət.
Ana bir güldür ömür bağçamızın zinətidi,
Ana Allahın əziz bəxşişidi, nemətidi.
Ana bir nuri-mübarəkdi mələklərdən uca,
Rütbeyi-izzi-şərafətdə fələklərdən uca.
Yeri vardır deyəsən şəninə qurban canı,
Anadır çünki könül mülkümüzün sultanı.
Anadır gül kimi nazəndə gözəllər gözəli,
Anadır ki, iki dünyaya dəyər bircə teli.
Ananın məbədə bənzərdi qədəm qoyduğu yer,
Səcdəgah ilə bərabərdi qədəm qoyduğu yer.
Ana bir nurlu çıraqdır ki, yanar hey sönməz,
Ana qədrin bilən övlad anasından dönməz.
Anasızdırsa bir ev, qalmalıdır viranə,
Anadır şəm, ona övladlarıdır pərvanə.
Odu ən ali gözəllik, nə mələkdir, nə pəri,
Odu rəssamların ən cazibədar rəsm əsəri.
Üç hərf bağlılığından yaranan sözdür ana,
O üç hərfin dəyər hər bir dənəsi bir cahana.